Hoe werk akademiese krediete? - Solidariteit Wêreld LoopbaanSolidariteit Wêreld Loopbaan
Tuis › Artikels › Hoe werk akademiese krediete?
Hoe werk akademiese krediete?
Dit gebeur dikwels dat studente na hulle eerste jaar op universiteit na 'n ander instansie wil skuif. Daar kan verskeie redes vir die besluit wees, soos studente wat van studierigting wil verander en omdat die huidige instelling waarby hulle studeer nie noodwendig 'n spesifieke kursus aanbied nie, word hulle genoodsaak om ander moontlikhede te ondersoek.
Voor 'n mens egter hierdie groot skuif maak, is daar eers 'n paar dinge wat jy sal moet oorweeg. Daar is meestal sekere vereistes wanneer dit kom by die aansoek om krediete.
Solidariteit het by Akademia gaan aanklop om al die nodige inligting in die verband te verkry en om te hoor hoe akademiese krediete hanteer word, asook hoe die kredietoordrag tussen verskillende hoëronderwysinstellings werk.
Wat is krediete en hoekom verskil die totale krediete van programme?
Volgens Akademia stem die waardes van krediete wat aan programme toegeken word, ooreen met die wyse waarop dit in die Raad vir Hoër Onderwys (RHO) se Hoëronderwyskwalifikasiesubraamwerk (HOKSR) geformuleer is.
Dit het twee doelwitte, naamlik om 'n aanduiding te gee van die verwagte onderrig- en leertyd wat toegeken is aan 'n kwalifikasie, asook om standaarde van verskillende kwalifikasievlakke (bekend as NKR-vlakke) voor te skryf. Daar word 'n tydsduur van tien onderrig- en leerure aan een krediet toegeken. Dit bied 'n aanduiding van die gemiddelde tyd wat 'n gemiddelde student daaraan sou bestee om dié spesifieke kwalifikasie te voltooi. Byvoorbeeld 'n kwalifikasie wat bestaan uit 120 krediete behoort binne 1 200 studie-ure voltooi te word. Hierdie tyd sluit kontakassessering en selfstudie in. 'n Voltydse akademiese jaar word as 'n periode van 1 200 uur bereken, alhoewel daar hierop uitsonderings kan wees.
Elke kwalifikasie se aantal krediete word deur die Suid-Afrikaanse Kwalifikasieowerheid (SAKO) geregistreer. Die HOKSR ken die minimum aantal krediete daaraan toe en daar word ook deur die HOKSR aangedui dat die krediete gesien word as die minimum aantal krediete. Dit staan die betrokke hoëronderwysinstelling vry om meer krediete (binne ooreengekome perke) aan 'n kwalifikasie toe te ken en dit dienooreenkomstig te laat akkrediteer. 'n Kwalifikasie kan dus byvoorbeeld geakkrediteer word met 410 krediete – soos die BCom (Ekonomie en Regte) by Akademia – en so aangebied word, terwyl dit by SAKO geregistreer is as 'n graad met 360-krediete as die minimum krediete soos per die HOKSR.
Wat is kredietaansoeke en is dit dieselfde by al die universiteite?
Akademia verduidelik dat studente wat voorheen aan 'n ander hoëronderwysinstelling studeer het en 'n aantal modules daar geslaag het, dikwels by Akademia aansoek doen om hierdie krediete te laat erken en dus vrystelling van soortgelyke modules in die kursus waarvoor hulle wil inskryf, te bekom.
Akademia voer aan dat universiteite outonomie het om kredietaansoeke te hanteer volgens die betrokke instelling se goedgekeurde beleide. Daar is geen algemene voorskrif of nasionale beleid wat hierdie oorwegings rig nie, alhoewel die RHO wel riglyne vir universiteite in hierdie verband verskaf. Hierdie riglyne bepaal egter slegs wanneer krediete nie oorgedra mag word nie.
Universiteite kan dus 'n kredietaansoek weier al voldoen dit aan die RHO se minimum vereistes. Studente wat aansoek doen om sulke krediete vir erkenning voor te lê, is onderhewig aan die voorwaardes van die betrokke universiteit waarby aansoek gedoen word.
Wanneer kan voornemende studente oorweeg om vir krediete aansoek te doen?
Volgens Akademia kan studente aansoek doen vir krediete wanneer hulle van mening is dat hulle aansoek aan die volgende voldoen:
Die module is deel van 'n geakkrediteerde program by die universiteit waar dit aangebied word. Nie-geakkrediteerde kortkursusse of modules wat nie formeel geassesseer is nie, kan nie oorweeg word nie.
Die programme is op dieselfde NKR-vlak. Diploma-krediete kan nie aangebied word vir graadstudie nie.
Die kredietwaarde van die voltooide module is dieselfde of hoër. Krediete vir semestermodules kan nie vir jaarvakke aangebied word nie.
Daar is 80% ooreenstemming tussen die module-inhoude van die module waarin die krediete verwerf is en die module waarvoor aansoek gedoen word.
Kan studente in enige van Akademia se programme vir krediete aansoek doen?
Volgens Akademia kan studente vir enige program vir krediete aansoek doen, mits hulle aan die toelatingsvereistes van die betrokke program voldoen. Die feit dat 'n vorige universiteit hulle toelating vir 'n program gegee het, beteken nie dat hulle by Akademia aanvaar sal word nie. Behalwe vir die minimum statutêre vereistes om toelating tot 'n program te verkry, behou hoëronderwysinstellings ook die reg voor om addisionele vereistes in te stel.
Hoekom word krediete partykeer nie toegestaan nie?
Volgens Akademia is die oordrag van krediete tussen instellings nie eenvoudig nie. Die rede hiervoor kan daaraan toegeskryf woord dat modules se strukture, inhoud en uitkomste, asook die assesserings en krediettoekenning van modules op verskillende maniere deur verskillende universiteite verwerk word.
Sekere universiteite het 'n semesterstelsel met semestermodules, terwyl jaarmodules meestal 'n minimum van 20 krediete dra. Studente neem dikwels slegs 'n enkele semestermodule (8 tot 12 krediete) en kan dus nie die krediete daarvoor aanbied vir 'n soortgelyke jaarmodule van 20 tot 40 krediete nie.
Om dit verder te kompliseer het so 'n student waarskynlik nie presies dieselfde kurrikulum gevolg as by die instansie waarheen die krediete oorgedra moet word nie. Krediete kan slegs oorgedra word indien daar 80% oorvleueling in die module-inhoud van die twee modules is.
Om meer oor Akademia en die oordrag van krediete na dié puik instelling uit te vind, besoek gerus www.akademia.ac.za